Кулжа-Башат коргошун кени

Кулжа-Башат коргошун кени Нарын облусунун Ак-Талаа районунда, Батыш Ак-Шыйрак кырка тоосунун түштүк-чыгыш жак учундагы Кызылкыр тоосунда, Кулжа-Башат жана Кыргоо коктуларынын төрүндө, деңиз деңгээлинен 2600–2750 м бийиктикте. 1930-ж. табылган. 1931-, 1944-ж. издөө иштери жүргүзүлгөн. Кен аймагын карбон мезгилинде пайда болгон акиташ теги жана палеогендин кызыл түстүү конгломераты түзөт. Бул тектерди түндүк-чыгышты карай созулган тектоникалык жарака кесип өтөт. Руда тулкулары тарам түрүндө акиташ тегинде да, конгломератта да кезигет. Негизги руда тулкусунун калыңдыгы 10–70 см. Түндүк жак учунда 3 жука тарамга ажырайт. Мындан башка бири бирине жарыш жайгашкан көптөгөн тарамчалар кезигет. Алардын калыңдыгы 0,05–0,53 мге чейин. Руданын минералдык курамы жөнөкөй: негизинен галенит, барит, барит-целестин, кальцит жана флюориттен турат.

 Колдонулган адабияттар 
 Кыргызстандын кен байлыгы: Энциклопедиялык окуу куралы/Мамлекеттик тил жана энциклопедия борбору. Бишкек – 2004, ISBN 9967-14-009-7
Категория: Кыргызстандын кен байлыктары